Det femte element (film)

Det femte element (originaltittel: The Fifth Element) er en fransk engelskspråklig science fiction og eventyrfilm fra 1997 regissert og skrevet av Luc Besson. Handlingen er lagt 300 år inn i fremtiden, til et futuristisk New York. Her lever eks-soldaten og drosjesjåføren Korben Dallas som ufrivillig blir dratt inn i jakten på noe som kalles "det femte element". Dette viser seg å være det eneste som kan redde menneskeheten fra undergang. De ledende rollene spilles av Bruce Willis, Gary Oldman og Milla Jovovich.

Filmen fikk forholdsvis blandet omtale av kritikerne, men ble en stor publikumssuksess.

Den vant en BAFTA for beste spesialeffekter, tre César Awards og en Lumiere Award.IMDb awards

 Handling 
Handlingen starter i Egypt i 1914, der en gruppe arkeologer undersøker inskripsjoner på en pyramide. Et romskip med noen svære romvesener lander i ørkenen ved pyramiden og plukker opp fire steiner, som hver representerer de fire elementene jord, ild, luft og vann. Steinene har vært gjemt i pyramiden i tusener av år og nå er de ikke lenger trygge der og blir derfor tatt hånd om av romvesenene. En prest blir også instruert i å videreføre kunnskapen til kommende generasjoner prester og samtidig holde tett om hemmeligheten. Det viser seg at disse steinene skal forhindre en ond makt, som trer inn i en galakse hvert 5000 år, fra å ødelegge kloden.

Handlingen flyttes så 300 år fram i tid, til et futuristisk New York. Eks-soldaten og drosjesjåføren Korben Dallas får en uvanlig passasjer, og dermed dras han inn i jakten på "det femte elementet", som er det eneste som kan redde menneskeheten fra undergang. Mot seg har de den samvittighetsløse våpensmugleren Jean-Baptiste Emanuel Zorg, en gruppe utenomjordiske krigere og en mystisk "Mr. Shadow". Et gammelt presteskap med tilknytning til en utenomjordisk superintelligent skapninger vet hvordan ondskapen skal bekjempes, men de trenger hjelp av det Femte Element. Det er en superskapning som viser seg å være Leeloo, kvinnen søkte tilflukt i drosjen til Korben Dallas.

 Om filmen 
 Popularitet og økonomi 
Den femte element innbrakte 263,9 millioner dollar på verdensbasis, hvorav 63,8 millioner i USA. Den ble den niende mest innbringende filmen på verdensbasis i 1997. Den ble den mest sette filmen i Frankrike i 1997, med et besøkstall på 7,7 millioner.

Produksjonskostnadene var på 90 millioner dollar, noe som gjorde den til den dyreste franske filmproduksjon til da.IMDb businessDVD journal Denne rekorden hadde filmen frem til 2008, da den franske barnefilmen Asterix og de olympiske leker ble lansert til en pris av ca 104,5 millioner (ca 78 millioner euro).IMDb Most expensive French films ever made

Filmens suksess bidro til å revitaliserte det franske filmselskapet Gaumont.Fundinguniverse – Gaumont SA «Filmed in English and released in 1997, The Fifth Element would prove a resounding success worldwide. That film alone was enough to double the company's cinema revenues for the year, pushing its sales to nearly FFr 2 billion».miniatyr|venstre|Et kjøretøy (flyvende bil) som ble brukt i filmen
 Anmelderne 
Filmen fikk blandet omtale av kritikerne, noe som gjenspeiles i at den ha fått 71 % på Rotten Tomatoes. Den amerikanske filmanmelderen Roger Ebert gav den 3 av 4 stjerner.

Også i Norge var anmelderne noe blandet. Film&Kino gav den terningkast seks, Aftenposten og FilmMagasinet fire, mens VG, Dagsavisen og Dagbladet gav den terningkast tre. Anmelderen på det norske nettstedet CINERAMA gav den terningkast fem i 2009 og skrev: «Filmens humor er først og fremst ivaretatt av bisarre karakter, anført av en frydefullt overspillende Gary Oldman som Zorg. Bruce Willis får lov til å gjøre alt han liker best, for hans røslige, ironiske tøffing med et hjerte av gull er faktisk helt typisk for denne genren. En utmerket film for tegneserieelskere, så får det være at mange andre vil finne den litt masete».

 Bakgrunn og innspilling 
Manus er bearbeidet ut ifra en lang upublisert historie som Luc Besson selv påbegynte da han var i tenårene. På grunn av lengden er det bare første del av historien som filmen baserer seg på. En oppfølger, som etter planen skulle hete Mr. Shadow, ble planlagt like etter, men ble skrinlagt innen ett år.

Det meste av filmen ble innspilt i Pinewood Studios i England.

Kostymene i filmen ble skapt av Jean-Paul Gaultier. Spesialeffektene var ved firmaet Digital Domain.

 Rollebesetning 
 Bruce Willis : Korben Dallas
 Milla Jovovich : Leeloo 
 Gary Oldman : Jean-Baptiste Emanuel Zorg
 Ian Holm : Vito Cornelius
 Chris Tucker : Ruby Rhod
 Luke Perry : Billy
 Brion James : General Munro
 Thomas Lister junior : President Lindberg
 Lee Evans : Fog
 Charlie Creed-Miles : David
 Tricky : Right Arm
 Maïwenn Le Besco : Diva Plava Laguna
 John Neville : General Staedert
 John Bluthal : Professor Pacoli

 Referanser 

 Eksterne lenker 



Kategori:Science fiction-filmer
Kategori:Franske eventyrfilmer
Kategori:Filmer om utenomjordiske fenomener
Kategori:Filmer satt i fremtiden
Kategori:Engelskspråklige filmer
Kategori:Filmer fra 1997
Kategori:Filmer satt til 1910-årene
Kategori:Filmer satt til 2200-tallet